ოლივია კოლმანი
სარა კაროლინა კოლმანი (ინგლ. Sarah Caroline Colman; დ. 30 იანვარი, 1974) — ინგლისელი მსახიობი. დაჯილდოვებულია ბევრი პრიზით, მათ შორის არის: აკადემიური პრიზები, ბრიტანული აკადემიის სატელევიზიო ჯილდოები, 3 ოქროს გლობუსი, 4 ბრიტანეთის დამოუკიდებელი კინო პრემია და სხვა. მსახიობობა შეისწავლა „ბრისტოლის ძველი ვიკის თეატრის სკოლაში“. კარიერა დაიწყო ტელევიზიაში მუშაობით. მისი კარიერული მიღწევა დაკავშირებულია ბრიტანულ კომედიურ სიტკომთან, „პიპ შოუ“ (2003-2015). მონაწილეობა აქვს მიღებული სხვა კომედიურ სერიალებშიც, მათ შორისაა: ბრიტანული სიტკომი, „მწვანე ფრთა“ (2004-2006), ბრიტანული კომედიური სერიალი, „ლამაზი ხალხი“, სატელევიზიო სიტკომი, „Rev.“ (2010-2014), „ყვავილები“ (2016-2018), ბრიტანული შავი კომედია „ფლიბეგი“ (2016-2019). „ოცი-თორმეტი“-ში შესრულებული როლისთვის, კოლმანი დაჯილდოვდა ბრიტანული აკადემიის სატელევიზიო პრემიით, ქალის საუკეთესო კომედიური როლის შესრულებისთვის. 2013 წლიდან 2017 წლამდე, მონაწილეობას იღებდა ITV-ს კრიმინალურ დრამაში, „ბროდჩერჩი“, რომლისთვისაც მას მიენიჭა ბრიტანული აკადემიის სატელევიზიო ჯილდო. იგი ასევე თამაშობდა სიუზენ ბიერის თრილერში, „ღამის ადმინისტრატორი“. ამ როლის შესრულებისთვის მას მიენიჭა ოქროს გლობუსი საუკეთესო მეორეხარისხოვანი ქალის როლისთვის. 2019-2020 წლებში დედოფალი ელისაბედ მეორე განასახიერა Netflix-ს ისტორიულ დრამაში, „გვირგვინი“. ამ როლის თამაშისთვის იგი დაჯილდოვდა ოქროს გლობუსით. მეორეხარისხოვანი როლები ნათამაშები აქვს ისეთ ფილმებში, როგორიცაა: კომედია „ვითომ მაგარი პოლიციელები“ (2007), ბიოგრაფიული დრამა „რკინის ლედი“ (2011), ისტორიული კომედიური დრამა „ჰაიდ პარკი ჰუდზონზე“ (2012), „ლობსტერი“ (2015), თრილერი „მკვლელობა აღმოსავლეთ ექსპრესში“ (2017). ხოლო მთავარი როლები ნათამაშები აქვს შემდეგ ფილმებში: დრამა „ტირანოზავრი“ (2011), „ფავორიტი“ (2018) და 2020 წლის დრამა, „მამა“. „ფავორიტში“ დიდი ბრიტანეთის დედოფლის, ენის განსახიერებისთვის, კოლმანი დაჯილდოვდა ოსკარის ჯილდოთი საუკეთესო მსახიობი ქალისთვის.